Konkurso sąlygų 3 priedo

Centralizuotos šilumos pirkimo– pardavimo preliminariosios sutarties

1 priedas

CENTRALIZUOTOS ŠILUMOS PIRKIMO–PARDAVIMO PAGRINDINĖ SUTARTIS

20\_\_\_\_ m. \_\_\_\_\_\_\_\_\_\_\_\_\_\_\_\_\_ \_\_\_\_\_\_ d. Nr.

Kaunas

***(Nurodyti Vartotojo pavadinimą)*** (toliau – Vartotojas), atstovaujamas (-a) ***(nurodyti pareigas, vardą, pavardę)***, veikiančio (-ios) pagal ***(nurodyti ir veikimo Vartotojo vardu pagrindą (pvz., įstatai / nuostatai, prokūra, įgaliojimas***), ir ***(nurodyti Tiekėjo pavadinimą***) (toliau – Tiekėjas), atstovaujamas (-a) ***(nurodyti pareigas, vardą, pavardę)***, veikiančio (-ios) pagal ***(nurodyti ir veikimo Tiekėjo vardu pagrindą (pvz., įstatai / nuostatai, prokūra, įgaliojimas)***, toliau Vartotojas ir Tiekėjas vadinami Šalimis, vadovaudamiesi (-osi) 20... m. ................................. d. Preliminariąja centralizuoto pirkimo sutartimi Nr. ................, sudarė šią sutartį (toliau – sutartis).

**I SKYRIUS**

**SĄVOKOS IR SUTARTIES AIŠKINIMAS**

1. Sutartyje vartojamos ir didžiąja raide rašomos šios sąvokos:

1.1. **Atsinaujinančių išteklių energija** – energija iš atsinaujinančių neiškastinių išteklių: vėjo, saulės energija, aeroterminiai, geoterminiai, hidroterminiai ištekliai ir vandenynų energija, hidroenergija, biomasė, biodujos, įskaitant sąvartynų ir nuotekų perdirbimo įrenginių dujas, taip pat kitų atsinaujinančių neiškastinių išteklių, kurių panaudojimas technologiškai yra galimas dabar arba bus galimas ateityje, energija.

1.2. **Pagrindinė sutartis** – centralizuotos šilumos pirkimo–pardavimo pagrindinė sutartis, kurią sudaro Vartotojas ir Tiekėjas, vadovaudamiesi Preliminariosios sutarties nuostatomis.

1.3. **Prekė** – Tiekėjo produktas – centralizuota šiluma, atitinkanti sutarties 1 priede „Centralizuotos šilumos techninė specifikacija“ nustatytus reikalavimus, kuri turi būti tiekiama Vartotojui pagal šią sutartį.

1.4. **Prekės įkainis** – Prekės mato vieneto (šilumos kilovatvalandės (kWh) kaina, kuri nustatoma pagal Šilumos kainų nustatymo metodiką, patvirtintą Valstybinės energetikos reguliavimo tarybos 2009 m. liepos 8 d. nutarimu Nr. O3-96, be pridėtinės vertės mokesčio (toliau – PVM). Įkainis nurodytas Preliminariosios sutarties 2 priede.

1.5. **Preliminarioji sutartis** – 20... m. (*nurodyti mėnesį) (nurodyti dieną*) centralizuotos šilumos pirkimo–pardavimo preliminarioji sutartis Nr. (*nurodyti*), kuri nustato sąlygas, teikiamas Pagrindinėms sutartims, sudarytoms Preliminariosios sutarties galiojimo laikotarpiu.

2. Sutartyje neapibrėžtos sąvokos aiškinamos, vadovaujantis Preliminariojoje sutartyje, konkurso sąlygose ir teisės aktuose nustatytu reglamentavimu.

3. Šalių santykių dėl Prekės tiekimo Preliminariosios sutarties reguliavimas, tiesiogiai ar netiesiogiai susijęs su sutarties dalyku, lieka galioti ir turi būti taikomas Šalių santykiams tiek, kiek sutartis nenustato specialaus Šalių santykių reguliavimo.

**II SKYRIUS**

**ŠALIŲ PAREIŠKIMAI IR GARANTIJOS**

4. Kiekviena Šalis pareiškia ir garantuoja, kad pasiūlyme ir (ar) Preliminariojoje sutartyje jos pateikti pareiškimai ir garantijos yra teisingi.

5. Tiekėjas pareiškia ir garantuoja, kad:

5.1. Prekės tiekimo metu sukurtas materialus ir (ar) nematerialus rezultatas ir (ar) jo dalys nepažeis jokių trečiųjų asmenų teisių, nebus perduotas tretiesiems asmenims ir (ar) nebus panaudotas jokiais kitais tikslais negu šios sutarties vykdymas;

5.2. jis turi visus leidimus, licencijas, darbuotojus, lėšas, žinias ir pajėgumus, teisės aktų reikalaujamus ir reikalingus teisėtai ir tinkamai įvykdyti sutartį;

5.3. visa informacija (įskaitant informaciją apie atitiktį neskelbiamų derybų sąlygose nurodytiems pašalinimo pagrindų nebuvimo reikalavimams ir Tarybos reglamente (ES) 2022/576 nustatytų sąlygų nebuvimo reikalavimams), dokumentai ir (ar) nurodymai, kuriuos Tiekėjas pateikė dalyvaudamas neskelbiamose derybose, sutarties sudarymo metu ir (ar) pateiks jos vykdymo metu, yra tikri, teisingi ir neprieštarauja teisės aktų reikalavimams;

5.4. sutartį vykdys tik tokią teisę turintys asmenys, kurie turi turėti teisę verstis ta veikla, kuri yra reikalinga sutarčiai įvykdyti.

6. Kiekviena iš Šalių įsipareigoja iš anksto, o nesant galimybės – nedelsdama, bet ne vėliau kaip per 5 darbo dienas nuo paaiškėjimo dienos, informuoti raštu viena kitą apie paaiškėjusį esamą ir (arba) galimą jos pateiktų pareiškimų ir (ar) garantijų neatitiktį realybei, nepaisant to, ar tai nulėmusios aplinkybės atsiranda ir (arba) pasikeičia Šalių ir (ar) vienos iš jų valia, ar ne.

**III SKYRIUS**

**SUTARTIES DALYKAS**

7. Tiekėjas pagal Vartotojo poreikį įsipareigoja laiku ir tinkamai sutartyje nustatytomis sąlygomis ir tvarka, savo lėšomis, rizika ir priemonėmis tiekti sutartyje nurodytą Prekę Vartotojui.

8. Šalys aiškiai susitaria, kad Tiekėjo prievolė tiekti Prekę pagal šią sutartį reiškia prievolę pasiekti sutartyje nurodytą rezultatą, o ne prievolę dėti maksimalias pastangas sutartyje nurodytam rezultatui pasiekti.

9. Už Prekę Vartotojas sumoka pagal šios sutarties VI skyriuje nustatytą tvarką, taikant Preliminariosios sutarties 2 priede nurodytą įkainį.

**IV SKYRIUS**

**ŠALIŲ ĮSIPAREIGOJIMAI**

10. Tiekėjas įsipareigoja:

10.1. aprūpinti Preke Vartotojo objektą (-us), adresu (-ais) .................. *(įrašyti)*, pagal Vartotojo poreikį;

10.2. užtikrinti, kad visą sutarties galiojimo laikotarpį būtų tiekiamas toks Prekės kiekis, koks yra būtinas Vartotojo poreikiams patenkinti;

10.3. pateikti Vartotojui iki einamojo mėnesio, einančio po ataskaitinio mėnesio,
10 kalendorinės dienos imtinai sąskaitą už patiektą Prekę, o esant Vartotojo poreikiui, gavęs Vartotojo raštu / elektroniniu paštu pateiktą prašymą, kartu pateikti ir sąskaitos išklotinę atskiriems objektams, į kuriuos tiekiama Prekė. Jeigu Vartotojas iki einamojo mėnesio 10 kalendorinės dienos imtinai negauna sąskaitos ir sąskaitos išklotinės atskiriems objektams (jeigu buvo prašoma pateikti išklotinę atskiriems objektams) už per praėjusį kalendorinį mėnesį patiektą Prekę, jis privalo apie tai informuoti Tiekėją;

10.4. Vartotojui pateikus (prieš 10 dienų) Tiekėjui rašytinį pranešimą, išbraukti objektą iš centralizuota šiluma aprūpinamų objektų sąrašo, o pateikus tinkamai įformintą objekto valdymo teises patvirtinantį dokumentą, įtraukti naują objektą į centralizuota šiluma aprūpinamų objektų sąrašą ir aprūpinti jį reikalinga centralizuota šiluma pagal Preliminariosios sutarties 2 priede nustatytą Prekės įkainį, tai įforminant abiejų Šalių rašytiniu susitarimu;

10.5. visą šios Sutarties galiojimo laikotarpį tiekti ne mažiau kaip ........ proc. *(nurodyti Preliminariosios sutarties 37.2 papunktyje nurodytą reikšmę, kuri negali būti lygi 50 proc. ar mažesnė kaip 50 proc.)* Prekę, pagamintą iš atsinaujinančių energijos išteklių. Tiekėjas įsipareigoja Vartotojui, kuriam tiekiama Prekė, pagaminta iš atsinaujinančių energijos išteklių, kiekvieną mėnesį sąskaitą faktūrą pažymėti ženklu, kad patiekta Prekė buvo pagaminta iš atsinaujinančių energijos išteklių.

11. Vartotojas įsipareigoja:

11.1. sudaryti Tiekėjui sąlygas tiekti Prekę sutartyje nustatyta tvarka;

11.2. vartoti Prekę pagal poreikį ir atsiskaityti už Tiekėjo faktiškai patiektą Prekę pagal Tiekėjo pateiktą sąskaitą faktūrą ir pagal sutarties VI skyriuje nustatytą tvarką, taikant Preliminariosios sutarties 2 priede nurodytą įkainį. Vartotojo suvartotos Prekės kiekis nustatomas pagal apskaitos prietaisų rodmenis;

11.3. sutarties galiojimo laikotarpiu perleidus, išnuomojus objektus, nutraukus nuomos sutartį ar atsiradus naujų objektų, kurie nenurodyti sutarties 10.1 papunktyje, raštu pranešti apie tai Tiekėjui prieš 10 kalendorinių dienų iki Prekės poreikio pasikeitimo ir pateikti tinkamai įformintą objekto valdymo teises suteikiantį ar valdymo teisių netekimą patvirtinantį dokumentą. Esant šiai situacijai, abi Šalys pasirašo papildomą susitarimą dėl Prekės poreikio pasikeitimo, kuris yra neatskiriama sutarties dalis;

11.4. leisti Tiekėjo atstovams, pateikusiems tarnybinius pažymėjimus, tikrinti šilumos apskaitos prietaisų rodmenis.

**V SKYRIUS**

**SUTARTIES ĮKAINIAI**

12. Pradinės sutarties vertė – ................................... Eur be pridėtinės vertės mokesčio. Pradinės sutarties vertės ir taikomo PVM suma – ...................... Eur su PVM.

Pradinės Sutarties vertė nustatoma pagal Preliminariosios sutarties 3 priede „Duomenys apie juridinius asmenis (vartotojus), kurie sudarys šilumos pirkimo pagrindines sutartis“ Vartotojui skirtą maksimalią šilumos įsigijimo vertę Eur (be PVM), atsižvelgiant į numatomą sutarties galiojimo terminą (pvz., jei sutartis sudaroma 2 metams, tuomet pradinės sutarties vertė bus lygi Preliminariosios sutarties 3 priedo lentelės 14 skiltyje „Maksimali šilumos įsigijimo vertė Eur (be PVM) per 1 metus“ nurodytą vertę padauginus iš 2 ir pan.). Vertės, kurios gali atsirasti dėl peržiūros taikymo ir (ar) Prekės kiekio (apimties) keitimo pagal Viešųjų pirkimų įstatymo (toliau – VPĮ) 89 straipsnio 1 dalies 2–5 punktuose ir 2 dalyje nustatytus atvejus, į pradinės sutarties vertę nėra įtrauktos.

13. Sutarties kainos apskaičiavimo būdas – fiksuoto įkainio. Prekės įkainis yra fiksuotas, nurodytas Preliminariosios sutarties 2 priede, išskyrus sutarties 15 punkte nurodytą Prekės įkainio peržiūros atvejį.

 Į Prekės įkainį be PVM yra įskaičiuoti visi mokesčiai, atsiskaitymo dokumentų pateikimo per sąskaitų administravimo bendrąją informacinę sistemą (SABIS) išlaidos bei visos kitos išlaidos, reikalingos tinkamam sutarties įgyvendinimui, išskyrus PVM lėšas. Tiekėjo patiriamos sąnaudos dėl šildymo sistemos papildymo termofikaciniu vandeniu nėra įtraukiamos į Prekės įkainį. Tiekėjas neturi teisės reikalauti padengti jokių išlaidų, viršijančių Prekės įkainį.

14. Sutarties galiojimo metu (konkrečiu mėnesiu) sutarčiai taikomas Prekės įkainis, nurodytas Preliminariosios sutarties 2 priede (papildomai – Tiekėjo interneto puslapyje https://www.kaunoenergija.lt/silumos-kainos?group=1&year=2024&month=8&price\_type=price), kuris perskaičiuojamas (peržiūrimas) Preliminariosios sutarties 22 punkte nustatyta tvarka.

15. Vartotojas privalo kontroliuoti, kad nebūtų viršijama sutarties 12 punkte nurodyta pradinės sutarties vertė ir Preliminariosios sutarties 3 priede nurodyta Vartotojui skirta maksimali šilumos įsigijimo vertė, nurodyta Preliminariosios sutarties 3 priedo lentelės 16 skiltyje „Maksimali šilumos įsigijimo vertė Eur (be PVM) per 4 metus“.

Preliminariosios sutarties 3 priede nurodyti perkamų Prekių kiekiai yra preliminarūs. Vartotojas neįsipareigoja nupirkti viso nurodyto Prekės kiekio.

16. Prekei taikytinas PVM (jei taikomas) mokamas pagal privalomuosius teisės aktus. Sutarties galiojimo metu Prekei taikomas PVM, nurodytas Preliminariosios sutarties 2 priede, kuris perskaičiuojamas Preliminariosios sutarties 23 punkte nustatyta tvarka.

17. Galutinė kaina, kurią Vartotojas turi sumokėti Tiekėjui, priklauso nuo vykdant sutartį faktiškai nupirkto Prekės kiekio.

**VI SKYRIUS**

**ATSISKAITYMO SĄLYGOS**

18. Tiekėjas privalo Vartotojui pateikti sąskaitą faktūrą iki einamojo mėnesio, einančio po ataskaitinio mėnesio, 10 dienos imtinai. Jeigu Vartotojas iki einamojo mėnesio 10 dienos negauna sąskaitos faktūros už praėjusį kalendorinį mėnesį, jis privalo apie tai informuoti Tiekėją.

Sąskaitos faktūros Vartotojui turi būti pateikiamos tik elektroniniu būdu:

18.1. elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos Paslaugų teikėjo pasirinktomis elektroninėmis priemonėmis;

18.2. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis Sąskaitų administravimo bendrąja informacine sistema (SABIS) (svetainė pasiekiama adresu sabis.nbfc.lt);

18.3. Vartotojas elektronines sąskaitas faktūras priima ir apdoroja, naudodamasis Sąskaitų administravimo bendrosios informacinės sistemos priemonėmis, išskyrus Lietuvos Respublikos viešųjų pirkimų įstatymo (toliau – VPĮ) 22 straipsnio 12 dalyje nustatytus atvejus. Elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu;

Papildomai sąskaitos faktūros Vartotojui pateikiamos ir Tiekėjo Savitarnos svetainėje.

19. Vartotojas už Prekę, suvartotą per ataskaitinį mėnesį, sumoka iki einamojo mėnesio, einančio po ataskaitinio mėnesio, paskutinės dienos imtinai pagal Tiekėjo pateiktą sąskaitą faktūrą. Jei Tiekėjas vėluoja pateikti Vartotojui sąskaitą faktūrą iki nustatyto termino, Vartotojas turi teisę pavėluotų dienų skaičiumi pratęsti nustatytą mokėjimo terminą.

**VII SKYRIUS**

**ŠALIŲ ATSAKOMYBĖ**

20. Vartotojui iki nustatyto termino be pateisinamų priežasčių nesumokėjus Tiekėjo sąskaitoje nurodytos sumos, Tiekėjas gali reikalauti iš Vartotojo 0,02 proc. nuo vėluojamos sumokėti sumos dydžio delspinigių už kiekvieną uždelstą dieną. Delspinigiai skaičiuojami nuo mokėjimo termino pasibaigimo dienos (ši diena neįskaitoma) iki dienos, kurią buvo sumokėta (ši diena neįskaitoma).

21. Šalys neatlygina viena kitai netiesioginių nuostolių ir (arba) pelno, pajamų, geros reputacijos ar planuotų sutaupyti sumų praradimo.

22. Kiekviena Šalis atsako už kitai Šaliai padarytus tiesioginius nuostolius dėl savo įsipareigojimų pagal sutartį nevykdymo / netinkamo vykdymo.

23. Šalis neatsako už sutartyje numatytų įsipareigojimų neįvykdymą arba netinkamą įvykdymą, jeigu tai įvyko dėl kitos Šalies kaltės.

24. Šalys neatsako už netinkamą sutarties vykdymą ar neįvykdymą, jei įrodo, kad tai įvyko dėl aplinkybių, kurių Šalys negalėjo kontroliuoti ir protingai numatyti sutarties sudarymo metu, ir kad neturėjo galimybių užkirsti kelio šioms aplinkybėms ar jų pasekmėms atsirasti ir kita Šalis apie tai buvo informuota.

25. Šalis nelaikoma atsakinga už bet kokių įsipareigojimų pagal šią sutartį neįvykdymą ar dalinį neįvykdymą, jeigu įrodo, kad tai įvyko dėl neįprastų aplinkybių, kurių Šalys negalėjo kontroliuoti ir protingai numatyti, išvengti ar pašalinti jokiomis priemonėmis, pvz., Vyriausybės sprendimai ir kiti aktai, kurie turėjo poveikį Šalių veiklai, politiniai neramumai, streikai, paskelbti ir nepaskelbti karai, kiti ginkluotieji susirėmimai, gaisrai, potvyniai, kitos stichinės nelaimės. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 straipsnyje ir Atleidimo nuo atsakomybės esant nenugalimos jėgos (*force majeure*) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840. Nustatydamos nenugalimos jėgos aplinkybes, Šalys vadovaujasi Lietuvos Respublikos Vyriausybės 1997 m. kovo 13 d. nutarimu Nr. 222 „Dėl Nenugalimos jėgos (*force majeure*) aplinkybes liudijančių pažymų išdavimo tvarkos patvirtinimo“. Esant nenugalimos jėgos aplinkybėms, sutarties Šalys Lietuvos Respublikos teisės aktų nustatyta tvarka yra atleidžiamos nuo atsakomybės už sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.

26. Šalis, prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsdama, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo dienos, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.

27. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

28. Jei dėl kokių nors priežasčių įstatymo nustatyta tvarka būtų pripažinta negaliojančia dalis Pagrindinės sutarties, likusi Pagrindinės sutarties dalis Šalims galioja ir turi būti vykdoma.

29. Vartotojas negali pirkti didesne suma nei Preliminariosios sutarties 3 priede nurodyta Vartotojui skirta maksimali šilumos įsigijimo vertė.

30. Vartotojas turi teisę vienašališkai nutraukti sutartį VPĮ 90 straipsnio 1 dalyje nustatyta tvarka, laikydamasis minėto straipsnio 2 dalyje nurodytų reikalavimų.

31. Tiekėjas turi teisę savo sutarties įsipareigojimams vykdyti pasitelkti subtiekėjus ir atsako už jų prievolių vykdymą ar netinkamą vykdymą. Ne vėliau negu sutartis pradedama vykdyti turi pranešti Vartotojui tuo metu žinomų subtiekėjų pavadinimus, kontaktinius duomenis ir jų atstovus pateikdamas subtiekėjų sąrašą (53.3 papunktis), taip pat privalo informuoti apie minėtos informacijos pasikeitimus visu sutarties vykdymo metu, įskaitant informaciją apie ketinamus pasitelkti naujus subtiekėjus. Tiekėjas atsako už subtiekėjų (jei tokie yra pasitelkiami) prievolių vykdymą ar netinkamą vykdymą.

32. Tiekėjas sutarties vykdymo metu gali pakeisti (Vartotojui pareikalavus – privalo pakeisti) subtiekėjus arba pasitelkti naujus. Apie tai Tiekėjas turi informuoti Vartotoją, nurodydamas subtiekėjo pakeitimo ar pasitelkimo priežastis. Pakeisti ar nauji subtiekėjai privalo pateikti subtiekėjo pašalinimo pagrindų nebuvimą patvirtinančius dokumentus (tuo atveju, jei keičiamas subtiekėjas, kurio pajėgumais remiamasi) ir sutarčiai vykdyti privalomus (jei tokių yra) atestatus, licencijas ir pan. Vartotojui pareikalavus Tiekėjas privalo pateikti ir pakeisto ar naujo subtiekėjo, kurio pajėgumais Tiekėjas nesiremia, pašalinimo pagrindų nebuvimą patvirtinančius dokumentus. Gavęs tokį pranešimą, Vartotojas, jei nėra subtiekėjo pašalinimo pagrindų, kartu su Tiekėju sudaro susitarimą dėl subtiekėjų pakeitimo ar pasitelkimo. Jį pasirašo abi sutarties Šalys. Šis susitarimas yra laikomas neatskiriama sutarties dalimi. Tiekėjas negali vienašališkai keisti ar pasitelkti naujų subtiekėjų, apie tai neinformavęs Vartotojo ir tokio pakeitimo neįforminęs susitarimu dėl sutarties pakeitimo. Jei pakeisto ar pasitelkto naujo subtiekėjo padėtis atitinka bent vieną pagal VPĮ 46 straipsnį nustatytą pašalinimo pagrindą, Vartotojas reikalauja, kad Tiekėjas per Vartotojo nustatytą terminą pakeistų minėtą subtiekėją reikalavimus atitinkančiu subtiekėju.

Vartotojas gali tiesiogiai atsiskaityti su subtiekėjais. Apie šią galimybę Vartotojas subtiekėją informuoja atskiru pranešimu per 3 (tris) darbo dienas nuo informacijos iš Tiekėjo apie pasitelkiamą subtiekėją gavimo dienos. Norėdamas pasinaudoti tiesioginio atsiskaitymo galimybe, subtiekėjas turi apie tai raštu ne vėliau kaip per 2 (dvi) darbo dienas informuoti Vartotoją. Tokiu atveju su Vartotoju, Tiekėju ir subtiekėju bus sudaroma trišalė sutartis, kurioje pateikiama tiesioginio atsiskaitymo su subtiekėju tvarka, įskaitant teisę Tiekėjui prieštarauti dėl nepagrįstų mokėjimų. Trišalės sutarties dėl tiesioginio atsiskaitymo su subtiekėju pasirašymas nekeičia Tiekėjo atsakomybės dėl Preliminariosios sutarties vykdymo.

**VIII SKYRIUS**

**SUTARTIES ĮSIGALIOJIMAS, GALIOJIMAS IR NUTRAUKIMAS**

33. Sutartis įsigalioja:

33.1. jei sudaroma elektroninė sutartis, ji įsigalioja, kai sutarties Šalys ją pasirašo kvalifikuotais elektroniniais parašais;

33.2. jei sutartis sudaroma pasirašant popierinį dokumentą, sutartis įsigalioja, kai ją pasirašo Šalys ir patvirtina antspaudais, jei antspaudą sutarties Šalis turėti privalo. Nepasirašius sutarties, sutartis neįsigalioja.

34. Sutartis galioja, iki bus išnaudota pradinės sutarties vertė, nurodyta sutarties 12 punkte, bet ne ilgiau kaip ..... mėn.

35. Sutartis vykdoma ir nutraukiama Lietuvos Respublikos teisės aktų nustatyta tvarka.

36. Sutartis gali būti nutraukta rašytiniu Šalių susitarimu arba vienos iš Šalių iniciatyva. Šalis, pageidaujanti nutraukti sutartį, apie tai turi raštu pranešti kitai Šaliai prieš 30 kalendorinių dienų iki Sutarties nutraukimo.

37. Dėl esminių Sutarties sąlygų pažeidimų ir dėl atvejų, nurodytų VPĮ 90 straipsnio 1 dalyje, sutartis nutraukiama vienašališkai, pranešus apie sutarties nutraukimą kitai Šaliai raštu prieš 10 kalendorinių dienų.

Esminiu sutarties pažeidimu laikoma:

37.1. Tiekėjas nevykdo sutarties 10.1 papunktyje nurodytų įsipareigojimų daugiau kaip 5 darbo dienas ir taip akivaizdžiai parodo nenorą vykdyti sutartį;

37.2. Tiekėjas vienašališkai pakeičia ar pasitelkia naujus subtiekėjus, apie tai neinformavęs Vartotojo;

37.3. Vartotojas vėluoja apmokėti Tiekėjo pateiktas sąskaitas faktūras daugiau nei 60 kalendorinių dienų nuo jų gavimo dienos;

37.4. Tiekėjas daugiau kaip 2 kartus nevykdo sutarties 10.5 papunktyje nurodytų įsipareigojimų;

37.5. kitais atvejais, nustatant, ar sutarties pažeidimas yra esminis, Šalys vadovaujasi Lietuvos Respublikos civilinio kodekso 6.217 straipsniu.

38. Vienašališkai nutraukus sutartį, kaltoji Šalis atlygina kitai Šaliai su sutarties nutraukimu susijusius nuostolius.

**IX SKYRIUS**

**KITOS SĄLYGOS**

39. Vykdydamos sutartį, Šalys vadovaujasi Lietuvos Respublikos įstatymais, kitais Lietuvos Respublikos teisės aktais.

40. Šalių ginčai dėl sutarties nevykdymo ar dėl netinkamo vykdymo sprendžiami derybomis, o nepavykus susitarti – Lietuvos Respublikos teisės aktų nustatyta tvarka.

41. Šalys įsipareigoja laikytis konfidencialumo: neatskleisti raštu, žodžiu ar kitokiu būdu tretiesiems asmenims jokios komercinės ar finansinės informacijos, kurią sužinojo bendradarbiaudamos pagal sutartį.

42. Sutarties sąlygos sutarties galiojimo laikotarpiu negali būti keičiamos, išskyrus tokias, kurios aptartos sutartyje.

43. Sutarties galiojimo laikotarpiu Šalis, inicijuojanti sutarties sąlygų pakeitimą, pateikia kitai Šaliai rašytinį prašymą keisti sutarties sąlygas ir dokumentų, pagrindžiančių prašyme nurodytas aplinkybes, argumentus ir paaiškinimus, kopijas. Į pateiktą prašymą pakeisti atitinkamą sutarties sąlygą kita Šalis motyvuotai atsako per 5 darbo dienas. Šalims tarpusavyje susitarus dėl sutarties sąlygų keitimo, šie keitimai įforminami susitarimu, kuris yra neatskiriama sutarties dalis. Šalims nesutarus dėl sutarties sąlygų keitimo, sprendimo teisę turi Vartotojas.

44. Šalys įsipareigoja, pasikeitus Šalių adresams, bankų rekvizitams ir pan., per 3 darbo dienas nuo jų pasikeitimo informuoti raštu apie tai viena kitą.

45. Šalys neturi teisės perduoti savo įsipareigojimų pagal sutartį tretiesiems asmenims be kitos Šalies išankstinio rašytinio sutikimo.

**X SKYRIUS**

**ŠALIŲ SUSIRAŠINĖJIMAS**

46. Šalių siunčiami pranešimai laikytini pateiktais raštu, jei jie yra pateikti paštu, elektroniniu paštu, įteikiami asmeniškai Preliminariosios sutarties Šalių adresais, nurodytais Preliminariojoje sutartyje. Jei adresatas praneša apie pasikeitusį adresą, tai dokumentai privalo būti pristatomi naujuoju adresu. Jei adresatas savo pranešime nenurodė kito adreso, tai atsakymas jam siunčiamas tuo pačiu adresu, kuriuo išsiųstas pranešimas.

47. Šalių atstovai, kuriems turi būti adresuojami visi su sutarties vykdymu susiję oficialūs Šalių pranešimai:

**Vartotojo atstovas**

**Tiekėjo atstovas**

**XI SKYRIUS**

**BAIGIAMOSIOS NUOSTATOS**

48. Sutarčiai, sprendžiant jos galiojimo, vykdymo, taikymo ir aiškinimo klausimus, taip pat neaptartoms sąlygoms taikomi Lietuvos Respublikos teisės aktai.

49. Šalių ginčai sprendžiami tarpusavio derybomis, o nesusitarus – Lietuvos Respublikos teisės aktų nustatyta tvarka.

50. Sutartis, pasirašant popierinį dokumentą, sudaroma 2 (dviem) vienodą teisinę galią turinčiais egzemplioriais – po 1 (vieną) abiem Šalims. Elektroninės formos dokumentas sudaromas vienu egzemplioriumi.

51. Sutarties atsakingi asmenys, paskirti Vartotojo vadovo m. d. įsakymu Nr. \_\_\_\_\_\_\_\_:

51.1. už sutarties, jos pakeitimų (jei tokių bus) paskelbimą – (*nurodyti vardą, pavardę, pareigas*);

51.2. už sutarties vykdymą – (*nurodyti vardą, pavardę, pareigas*).

52. Prie sutarties pridedami priedai ir dokumentai, kurie yra neatskiriamos sutarties dalys:

52.1. Centralizuotos šilumos techninė specifikacija (1 priedas), 2 lapai.;

52.2. Šilumos perdavimo tinklų, šildymo ir karšto vandens pašildymo sistemos nuosavybės, šildymo ir karšto vandens pašildymo sistemos priežiūros ribų, šilumos pirkimo–pardavimo vietos ir tiekimo–vartojimo ribos nustatymo aktas (2 priedas), ... l.;

53.3. Subtiekėjų ir jiems perduodamų tiekti prekių sąrašas (*pridedama, jei yra pasitelkiami subtiekėjai*).

**XII SKYRIUS**

**ŠALIŲ ADRESAI IR KITI REKVIZITAI**

|  |  |  |
| --- | --- | --- |
| **Vartotojas** |  | **Tiekėjas** |
|  |  |  |
|  |  |  |
|  |  |  |
| (Pareigos) |  | (Pareigos) |
|  A. V. |  |  A. V. |
| (Parašas) |  | (Parašas) |
| (Vardas, pavardė) |  | (Vardas, pavardė) |